વિરોધપક્ષના નેતા પરેશ ધાનાણીએ ગુજરાત સહિત સમગ્ર દેશમાં ખેડૂતો દ્વારા થઈ રહેલાં આંદોલનને સમર્થન જાહેર કરતાં જણાવ્યું છે કે, કોંગ્રેસ પ્રમુખ રાહુલ ગાંધીએ ખેડૂતોની માગણીને સમર્થન જાહેર કર્યું છે. ખેડૂતોના સમર્થનમાં આંદોલનાત્મક કાર્યક્રમોની જાહેરાત કરતાં તેમણે કહ્યું કે, આગામી ૮મી જૂને ખેડૂતોના સમર્થનમાં કોંગ્રેસના નેતા, આગેવાનો અને કાર્યકરો તાલુકા સ્તરે ધરણાં યોજશે. ત્યારબાદ ખેડૂતોની સ્થિતિ, માગણી અને પરિસ્થિતિ જાણવા છતાં તેમની સમસ્યા ઉકેલવાના પ્રયાસ કરવાને બદલે આંદોલન તોડવાના પ્રયાસ કરનારી આંધળી, બહેરી અને મૂગી સરકારને જગાડવા તાલુકા, જિલ્લા મથકોએ કોંગી કાર્યકરો થાળી-વાટકા અને ચમચી લઈને ઘંટારવ કરશે. ૯મી જૂન સુધીમાં સરકાર ખેડૂતોની વાજબી માગણીઓ પ્રત્યે સકારાત્મક વલણ ન અપનાવે તો ૧૦મી જૂને કોંગ્રેસ રસ્તા રોકો અને જેલભરોનો કાર્યક્રમ આપશે.